Forslag til RÅDETS FORORDNING om åbning og forvaltning af et toldkontingent for indførsel af pulverkaffe henhørende under KN-kode 2101 11 11

(forelagt af Kommissionen)

BEGRUNDELSE

På grund af Fællesskabets anvendelse af forskellige præferencetoldordninger er mangfoldigheden i udbuddet af pulverkaffe på Fællesskabets marked blevet væsentlig mindre i de seneste år.

Åbning af et toldkontingent til nulsats for en begrænset mængde pulverkaffe synes at være den løsning, der bedst kan bidrage til at afhjælpe denne tendens til uniformering af produktet.

Der vil hermed kunne genskabes lige konkurrencevilkår mellem Fællesskabets forskellige leverandører, særlig for dem, hvis eksport i øjeblikket er pålagt en told på 9%.

For at garantere en optimal udnyttelse af toldkontingentet vil den bedste måde til forvaltning af kontingentet være at følge den kronologiske orden for antagelsen af angivelserne for overgang til fri omsætning. Det er en fleksibel forvaltningsmåde, som ikke kræver importlicenser.

For ligeledes at garantere en effektiv forvaltning af kontingentet bør det kræves, at der fremlægges et oprindelsescertifikat, der attesterer varens oprindelse, for indførsel af pulverkaffe med oprindelse i Brasilien, som er den største leverandør, og som kontingentet specielt henvender sig til.

Det skal endelig nævnes, at markedsføringen af pulverkaffe i henhold til toldkontingentet sker under overholdelse af de kvalitetsbetingelser, der er fastsat i direktiv 1999/4/EF om kaffeekstrakter og cikorieekstrakter.

2001/0196 (ACC)

Forslag til RÅDETS FORORDNING om åbning og forvaltning af et toldkontingent for indførsel af pulverkaffe henhørende under KN-kode 2101 11 11

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 133,

under henvisning til forslag fra Kommissionen [1], og

[1] EFT C ... af ..., s. ...

ud fra følgende betragtninger:

(1) Diversiteten i udbuddet af pulverkaffe på Fællesskabets marked er blevet væsentlig mindre i de seneste år.

(2) Åbning af et toldkontingent til nulsats for en begrænset mængde pulverkaffe synes at være den løsning, der bedst kan bidrage til at afhjælpe denne tendens til uniformering af produktet.

(3) For at garantere en optimal udnyttelse af toldkontingentet vil den bedste måde til forvaltning af kontingentet være at følge den kronologiske orden for antagelsen af angivelserne for overgang til fri omsætning.

(4) For at garantere en effektiv forvaltning af kontingentet bør det kræves, at der fremlægges et oprindelsescertifikat, der attesterer varens oprindelse, for indførsel af pulverkaffe med oprindelse i Brasilien, som er den største leverandør, og som kontingentet specielt henvender sig til.

(5) Det skal endelig nævnes, at markedsføringen af pulverkaffe i henhold til toldkontingentet bør ske under overholdelse af de kvalitetsbetingelser, der er fastsat i Europa-Parlamentets og Rådets direktiv 1999/4/EF af 22. februar 1999 om kaffeekstrakter og cikorieekstrakter [2].

[2] EFT L 66 af 13.3.1999, s. 26.

(6) Da de foranstaltninger, der er nødvendige til at gennemføre denne forordning, er forvaltningsforanstaltninger som omhandlet i artikel 2 i Rådets afgørelse 1999/468/EF af 28. juni 1999 om fastsættelse af de nærmere vilkår for udøvelsen af de gennemførelsesbeføjelser, der tillægges Kommissionen [3], bør disse foranstaltninger vedtages efter den i nævnte afgørelses artikel 4 omhandlede forvaltningsprocdeure -

[3] EFT L 184 af 17.7.1999, s. 23.

UDSTEDT FØLGENDE FORORDNING:

Artikel 1

Fra den [..........] henføres indførslen af pulverkaffe henhørende under KN-kode 2101 11 11 med oprindelse i alle lande under et toldkontingent til nulsats.

Artikel 2

Kontingentet åbnes årligt og gælder indledningsvis i 3 år. Kontingentmængden fastsættes som følger:

- 10 000 tons fra [..........] til [..........]

- 12 000 tons fra [..........] til [..........]

- 14 000 tons fra [..........] til [..........].

Artikel 3

Toldkontingentet opdeles i to dele:

a) et kontingent på 87,4% af den årlige mængde med løbenummer 09.2000 for indførsel med oprindelse i Brasilien og

b) et kontingent på 12,6% af den årlige mængde med løbenummer 09.2001 for indførsel fra andre tredjelande.

Artikel 4

1. Oprindelsen af den pulverkaffe, der indføres i henhold til toldkontingentet bestemmes i overensstemmelse med de gældende bestemmelser i Fællesskabet.

2. Indførsel i henhold til den del af toldkontingentet, der er tildelt Brasilien på de i artikel 3 nævnte betingelser, er betinget af, at der fremlægges et oprindelsescertifikat, der opfylder betingelserne i artikel 47 i Kommissionens forordning (EØF) nr. 2454/93 [4].

[4] EFT L 253 af 11.10.1993, s. 1.

Oprindelsescertifikater godtages kun, hvis de pågældende produkter opfylder kriterierne for oprindelsesbestemmelse som fastsat i de gældende bestemmelser i Fællesskabet.

Artikel 5

Toldkontingentet forvaltes af Kommissionen i overensstemmelse med artikel 308a, 308b og 308c i forordning (EØF) nr. 2454/93.

Artikel 6

Denne forordning kan i løbet af det tredje år efter datoen for åbningen af toldkontingentet tages op til fornyet overvejelse med henblik på at tilpasse kontingentmængden til EF-markedets behov. Hvis denne fornyede behandling ikke er fuldført 3 måneder inden den oprindelige dato for toldkontingentets afslutning, dvs. den [.........], videreføres kontingentet automatisk for endnu et år med en samlet mængde på 14 000 tons. Derefter videreføres kontingentet regelmæssigt med et år ad gangen og med samme mængde, medmindre der foretages en fornyet behandling senest 3 måneder inden datoen for afslutningen af det løbende kontingent.

Artikel 7

Kommissionen vedtager i overensstemmelse med proceduren i artikel 8, stk. 2, de nødvendige gennemførelsesbestemmelser til denne forordning, herunder tekniske ændringer og tilpasninger i takt med ænrdinger af den kombinerede nomenklatur og TARIC.

Artikel 8

1. Kommissionen bistås af Toldkodeksudvalget, der er nedsat ved artikel 247a i Rådets forordning (EØF) nr. 2913/92 [5].

[5] EFT L 302 af 19.10.1992, s. 1.

2. Når der henvises til dette stykke, anvendes forvaltningsproceduren i artikel 4 i afgørelse 1999/468/EF under overholdelse af bestemmelserne i samme afgørelses artikel 7.

3. Perioden i artikel 4, stk. 3, i afgørelse 1999/468/EF fastsættes til 3 måneder.

Artikel 9

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den [...].

På Rådets vegne

Formand

>TABELPOSITION>